【有片】溫布萊最後一舞 堤亞高施華完場爆喊
2024年04月21日 18:01
東網電視
更多新聞短片
堤亞高施華夏天回復自由身。(Getty Images)
今季成績低迷嘅車路士,周日(21日)凌晨英足盃4強出局後,巴西中堅堤亞高施華激動痛哭,佢老婆喺社交網指今仗係施華喺溫布萊球場「最後一舞」,間接證實佢夏天將會離隊。以「四大皆空」嚟告別車路士,難怪堤亞高施華哭成淚人。
39歲嘅堤亞高施華同車路士今約夏天到期,雙方仍未就續約談判,傳聞呢位中堅打算返巴甲比賽。車路士今季聯賽成績雖然差勁,但喺盃賽表現唔錯,英聯盃決賽飲恨利物浦腳下,今次英足盃4強出局,意味今季唔會有任何冠軍落袋。
堤亞高施華離隊前再捧盃願望落空,賽後佢忍唔住爆喊,老婆Belle喺社交網留言「溫布萊最後一舞」,暗示堤亞高施華唔會再留隊。堤亞高施華痛哭一幕令球迷心痛,有球迷就發現馬度基喺施華後面,同基亞利殊邊講邊大笑,網民留言:「馬度基做乜咁開心?如果車路士有多3個施華咁嘅心態嘅球員,點會冇冠軍拎?」